《过梅岭》
明代·冯绍京

丞相遗祠倚岭岐，古松苍桧荫参差。千年灵淑钟光岳，一代勋名勒鼎彝。

金鉴若悬龙扆照，玉环何至马嵬悲。开元旧事如追忆，羽扇清风是表仪。

作者简介：冯绍京，字敬宇。顺德人。明神宗万历元年（一五七三）举人，官睢宁知县，有《翁山吟》。事见清道光《广东通志》卷七五、清康熙《顺德县志》卷七。